月(ちち)ぬ贈(うく)い物(むん)昔(んかし)きかし、御神(うかみ)加那志(がなしい)達(たあ)が、人(ちゅ)とぅさあに、地上(じち)んかい降(う)りてぃめんそおちゃる時分ぬ話どぅやいびいる。ある日(ふぃい)、地上んかい降りてぃ直(ちゃあき)ぬ男(ゐきが)ぬ神とぅ女(ゐなぐ)ぬ神とぅが根引(にいびち)ち祝儀(すうじ)すぬ事(くとぅ)んかいなやびたん。御神加那志達にとぅてぃ、地上於(をぅ)てぃぬ根引ち祝儀え、初(はじ)みてぃぬ事やいびいたん。天(てぃん)ぬあまくまから御神加那志達や、なあ銘々(めえめえ)、新(みい)婿(むうく)・新嫁(みいゆみ)んかいぬ贈(うく)い物(むん)、持(む)っちめんそうちゃん。いいくる、男神え男物(ゐきがむん)、女神え女物(ゐなぐむん)、ふぃさぎてぃめんそうちょおいびいたん。うぬうちなかい、祝儀(すうじ)ぬ始(はめ)まやびたん。うにいや三味線(さんしん)や、なあだ無(ね)えやびらんたくとぅ、祝儀座(しゅうじざあ)んでぃ言(い)ちん、臼(うし)太鼓(でえく)叩ちゅる音(うとぅ)んかい合あち、歌たい舞(も)うたいするうっぴどぅやいびいたる。ぃ、月(ちち)んかいめんせえたる男神え、自(どぅう)や地上(じち)から一っちん、近さくとぅんでぃち、悠々(ゆうゆう)とぅそおみせえたん。やいびいしが、地上(じち)眺(なが)みたれえ、根引(にいびち)ち祝儀え、きっさ、けえ始まとおいびいたん。揃(す)りめんそおちょおる御神(うかみ)加那志(がなしい)達(たあ)や酒飲(さきぬ)でぃ、踊(をぅどぅ)い跳(は)にそおいぎさいびいたん。月(ちち)ぬ神え、「とおなあ、くりえ違がたるむん」でぃ、慌てぃやに、すがゆしん、ようい一時(いとぅちゃ)、矢やかん早(ふぇえ)く、飛(とぅ)てぃ行(い)ちゃびたしが、誰(たあ)やかん、にっかけえなとおいびいたん。月ぬ神え、傍(すば)ひらぬ御神加那志達んかい、だんじゃあむんじゃあしいがちいなあ、まじゅん、舞(も)うやびたん。ぃ、根引(にいびち)ちぬ仲立ち神が、新婿(みいむうく)・新嫁(むうゆみ)ぬ手引(てぃいふぃ)ちゃあに、踊(をぅどぅ)いぬ中心(なかじ)ぬんかい、連(そ)うてぃ、めんそおちゃん。あんし、うぬ仲立(なかだ)ち神え、何(ぬう)がやら、叫(あ)び叫びやあみそうちから、小箱(くうばく)、御差上(うしゃ)ぎみそおちゃん。うぬ拍子(ひょうし)なかい、御神加那志達や、ちがあるうさあに、新婿(みいむうく)・新嫁(むうゆみ)んかい、なあ銘々(めえめえ)ぬ贈(うく)い物(むん)、御差上(うしゃ)ぎみそおちゃん。「とおなあ、違とおるむん」。一っちん、人後(ちゅあとぅ)からめんそうちゃる月(ちち)ぬ男神(ゐきががみ)え、自(どぅう)が贈(うく)い物(むん)ぬ一(てぃい)ちんちょうん、持(む)っちぇえ居(をぅ)らな、空(ん)な胴(どぅう)やる事(くとぅ)ぬ分かやびたん。やいびいしが、今(なま)でぃいから、悔(く)やでぃん、如何(ちゃあ)ん成ゆるむぬおあいびらん。するうち、贈(うく)い物(むん)、御差上(うしゃ)ぎゆしん、彼(うり)が番とぅないびたん。自(どぅう)ぬ住処(しめえず)やる月(ちち)、うちゃがてぃ見(に)いどぅんしえ、丁度(ちょうどぅ)、十五夜(じゅうぐや)ぬ月ぬ、ぬしかとおいびいたん。月え、白光(しるびちゃ)いし、地上(じち)ゆ明かがらちょおいびいたん。月ぬ神え、何(ぬう)がやら、いちゃんだん、涙(なだ)落(う)とぅさびたん。「あっさ、地上(じち)から見(ん)じゅる月え、あん美(ちゅ)らさあたみ。月ぬ男神え、ちゅうちゃん、いそうさなやに、「やさ」んでぃち、叫(あ)びみそおちゃん。あんし、今度(くんど)お、笑(われ)え誇(ふく)いみそうち、手叩(てぃいたた)ちから、新郎(みいむうく)・新婦(みいゆみ)ぬ前(めえ)んかい、寄(ゆ)やびらん。「我(わん)ねえ、実(じゅん)にやれえ、新郎んかいや男物(ゐきがむん)、御差上(うしゃ)ぎやびらんでえ、ないびらんむんやいやさびいしが、新郎や今日(ちゅう)や、新嫁得(い)いみそおちょおいびいん。新郎に取(とぅ)てぃ、うりやかぬ宝物(たからむん)や無(ね)えやびらん。月ぬ神ぬ指(いいび)え、天ぬんかい浮かどおる月ゆ指(さ)ちょおいびいたん。新郎とぅ新婦や、一(い)時(とぅちゃ)小(ぐぁあ)や、とぅぬうまぬうそおる風儀(ふうじ)やいびいたん。やいびいしが、新婿(みいむうく)・新嫁(むうゆみ)が、うちゃがてぃ、天(てぃん)ぬ月ゆ眺(なが)みたれえ、直(ちゃあ)き、御二所(うたとぅくる)お、笑(われ)え顔(がう)んかいなやびたん。「あいなあ、あん清(ちゅ)らさ、明(あ)がとおいびいる。ん無(ね)えらん土産物(なあぎむん)やいびいんたい。若さる新婿(みいむうく)・新嫁(みいゆみ)や地上(じち)於(をぅ)とおてぃ、人(ちゅ)ぬ始(はじ)まいとぅ成みそおちゃん。うぬ日(ふぃい)ぬ後(あとぅ)からどぅ、大人(うふっちゅ)ぬ女(ゐなぐ)んかいや月(ちち)ぬ物(むん)ぬ、あんねえし成たんでぃぬ事(くとぅ)やいびいん。